text: Årvågen borger fangede indbrudstyv midt  i naboens stue
  18 marts 2017 kl. 19.41
  En mand fra Esbjerg greb resolut ind, da han lørdag opdagede, at der var indbrud i en villa på Frodesgade.
  Det gik ikke helt efter planen, da en 36-årig indbrudstyv fra Horsens lørdag klokken 18.02 begik indbrud i Esbjerg. Fra et nærliggende hus blev tyven nemlig opdaget, da han trængte ind i villaen midt i Esbjerg.
  - Borgeren fulgte simpelthen efter tyven helt ind i stuen og foretog en civil anholdelse, fortæller vagtchef ved Syd- og Sønderjyllands Politi Erik Lindholdt til TV SYD.
  Indbruddet skete ikke særlig langt fra politistationen og derfor var politiet fremme på få minutter, og tyven sidder nu på stationen i Esbjerg. Han er også mistænkt for et indbrudsforsøg tidligere i dag på Finlandsgade, fortæller politiet.
  Heldigvis så gik den civile anholdelse godt, men vagtchefen anbefaler altid, at man ringer til politiet og lader dem klare opgaven.
  Gerningsmand til villaindbrud i Esbjerg tilbageholdt af vidne og efterfølgende anholdt. Tak for hjælpen:-) #politidk
  
  